ELŐTERJESZTÉS

**a Gazdasági és Városstratégiai Bizottság 2015. szeptember 9-i rendkívüli ülésére**

**Javaslat az önkormányzat többségi tulajdonában lévő gazdasági társaságok 2015. I. félévi beszámolóinak megtárgyalására**

Szombathely Megyei Jogú Város Önkormányzata vagyonáról szóló 40/2014. (XII. 23.) számú rendelet 19. § (1) bekezdésének bc) pontja alapján, amennyiben a korlátolt felelősségű társaság esetén az önkormányzati tulajdonrész az 50%-ot eléri, vagy meghaladja, úgy a gazdasági ügyeket ellátó bizottság dönt a féléves beszámoló elfogadása kérdésében.

Tájékoztatom a Tisztelt Közgyűlést, hogy a társaságok 2015. I. féléves beszámolói a terjedelmükre való tekintettel nem kerülnek megküldésre papír alapon. A dokumentumok elérhetőek és letölthetőek a [www.szombathely.hu](http://www.szombathely.hu) honlapon az „Önkormányzat / e-közgyűlés – e-bizottság / e-közgyűlés-aktuális” menüpont alatt. A társaságok beszámolóit röviden az alábbiakban kívánom összefoglalni:

**I. Szombathelyi Távhőszolgáltató Kft.**

A társaság 2015. évi I. féléves értékesítési árbevétele 1.332.264 eFt (féléves terv 100,11 %-a) volt. A társaság féléves mérleg szerinti eredménye 115.483 eFt, amely jóval a tervezett felett realizálódott, amelyet részben a 2015. év későbbi időszakára áthúzódó költségek később befolyásolni fognak.

A hődíj bevétel közel 52 millió Ft-tal volt a tervezett felett. Az I. félév során az átlaghőmérséklet alacsonyabb volt, mint az elmúlt évek alapján tervezett. Ennek következtében a fűtési célú hőértékesítés jóval a tervezett felett realizálódott és a kapott állami támogatás is ezzel arányosan növekedett, továbbá a változó jellegű bevételek magasabb arányt képviselnek, mint a költségek.

2015. év első félévében villamos energia értékesítésére nem került sor. Az állami támogatás mértéke 442.674 eFt volt 2015. I. félévében.

Az energiatámogatás az alaptevékenység teljes – támogatást is beleértve – bevételének közel 25 %-át teszi ki. A szolgáltatás közvetlen üzemi költségeinek közel 80,4 %-a energia, illetve anyagjellegű ráfordítás, 5,9 %-a értékcsökkenés, 11,1 %-a személyi jellegű, 2,6 %-a egyéb ráfordítás. Az anyagjellegű ráfordítások értéke 1.376.780 eFt-ot tett ki. A személyi jellegű ráfordítások értéke 190.795 eFt, 2015. I. félévében az értékcsökkenés 100.789 eFt-ot tett ki. Egyéb ráfordítás 34.671 eFt értékvesztést tartalmaz.

A pénzügyi tevékenység (árfolyam) tárgyidőszaki nyeresége összesen 1.801 eFt. A Szombathelyi Távhőszolgáltató Kft. 2015-ben nem rendelkezik értékpapírral, folyamatos betétlekötésének eredménye 2015. I. félévében 2.715 eFt.

A rendkívüli bevétel 35.406 eFt (fejlesztési támogatás halasztott elszámolása + KEOP pályázat halasztott bevétele).

A szállítói kötelezettségek összege 153.414 eFt, összes rövid lejáratú kötelezettség 202.640 eFt. Követelések összege 450.184 eFt, amely 94.485 eFt-tal kevesebb a 2014. féléves adatokhoz képest.

Vevői követelések összege 152.360 eFt, kapcsolt vállalkozással szembeni követelés 43.764 eFt, egyéb követelés értéke 254.060 eFt. Bankbetét 538.660 eFt. A mérleg főösszege 4.133.913 eFt.

Az üzleti évre vetítve jelen adatokból kiindulva a 2015. év Üzleti tervében megjelölt 36,8 millió Ft-os adózás előtti eredménynél jobb, magasabb érték realizálódhat.

**A társaság 2015. I. félévre vonatkozó mérlegfőösszege 4.133.913 eFt, mérleg szerinti eredménye 115.483 eFt.**

A felügyelőbizottság határozata az ülésen kerül ismertetésre.

**II. Savaria Turizmus Nonprofit Kft.**

A Kft. nettó árbevétele az első félévben 2.802 eFt, amely az első félévre arányosítva jóval alulmarad a tervhez képest. Ez annak tudható be, hogy a Savaria Történelmi Karnevál kapcsán tervezett bevételek a második félévben realizálódnak.

A Tourinform Irodában működő pénzváltó és bankautomata bérleti díjából származó bevételek, valamint a Tourinform Iroda értékesítési tevékenységéből származó bevétel időarányosan megfelel a 2015. évi tervnek, az egyéb szolgáltatások árbevétele pedig időarányosan magasabb lett a tervezettnél.

A Kft. évi első féléves összes bevétele időarányosan a 2015. évi tervnek megfelelően alakult.

A költségek és ráfordítások mértéke az első félévben összesen időarányosan alacsonyabb, mint a 2015. évi terv, amely egyrészt annak köszönhető, hogy a szakmai tevékenységekhez tartozó költségek a 2015. év második felében jelentkeznek.

Az anyagi jellegű ráfordítások alá tartozó ELÁBÉ féléves arányosításban magasabb lett a tervezettnél, amely a Tourinform Iroda értékesítési tevékenységéhez köthető.

Az anyagjellegű ráfordításokat a Savaria Történelmi Karnevál, valamint a Szent Márton Program rendezvényei kapcsán beszerzett fogyóeszközök és egyéb anyagok beszerzési költségei is megnövelték.

Az igénybe vett szolgáltatások mértéke alacsonyabb lett, mint az első félévre betervezett költségtétel, mely egyrészt a gazdaságos üzemeltetésnek, másrészt pedig annak köszönhető, hogy a CYCLING AT-HU projekt tevékenységeinek jó része a hozzájuk tartozó költségekkel még a 2014. évben megvalósultak és kifizetésre kerültek.

A TDM pályázati tevékenységek megvalósítása és a rájuk eső költségtételek kifizetései viszont projekthosszabbítás okán áttolódtak a 2015. év első félévére, emiatt lett magasabb ezen költségsoron beállított összeg a tervezettnél.

A Szent Márton Program tevékenységeire betervezett első féléves időarányos kiadások jóval alacsonyabbak lettek a tervezettnél. Ezen kiadások főként a novemberi Szent Márton programokhoz kötődően jelennek majd meg.

A Savaria Történelmi Karnevál kapcsán keletkezett kiadások jóval alulmaradtak a 2015. első félévre tervezettnél, amely annak tudható be, hogy a karnevál kapcsán keletkező költségek java része az év második felében realizálódnak.

Személyi jellegű ráfordítások a 2015. első félévre tervezett költség alatt maradtak.

Ennek oka, hogy a Szent Márton Program Iroda 3 fő státuszából 2 került betöltésre. A Savaria Történelmi Karnevál szervezési munkálatait ellátó 1 fő pedig 2015. június 1. napjától került a Kft. alkalmazásába.

**A társaság 2015. I. félévre vonatkozó mérlegfőösszege 81.088 eFt, mérleg szerinti eredménye 29.101 eFt.**

A felügyelőbizottság határozata az ülésen kerül ismertetésre.

Kérem a Tisztelt Bizottságot, hogy az előterjesztést a mellékelt féléves beszámolókra kiterjedően megtárgyalni, és a határozati javaslatokban foglaltak szerint dönteni szíveskedjék.

Szombathely, 2015. szeptember 3.

**/: Dr. Puskás Tivadar :/**

## Határozati javaslatok

**I.**

**…./2015. (IX.9.) GVB határozat**

1. A Gazdasági és Városstratégiai Bizottság a Szombathelyi Távhőszolgáltató Kft. 2015. I. félévi gazdálkodásáról szóló beszámolóját elfogadásra javasolja a társaság taggyűlésének.
2. A Gazdasági és Városstratégiai Bizottság felhatalmazza a SZOVA Zrt. vezérigazgatóját, hogy a társaság taggyűlésén a fenti döntést képviselje.

Felelős: Dr. Puskás Tivadar polgármester

Molnár Miklós alpolgármester

Dr. Károlyi Ákos jegyző

Kovács Márta, a társaság ügyvezetője

Dr. Németh Gábor, a SZOVA Zrt. vezérigazgatója

(A végrehajtásért felelős:

Lakézi Gábor, a Városüzemeltetési Osztály vezetője)

Határidő: a társaság taggyűlése

**II.**

**…./2015. (IX.9.) GVB határozat**

1. A Gazdasági és Városstratégiai Bizottság a Savaria Turizmus Nonprofit Kft. 2015. I. félévi gazdálkodásáról szóló beszámolóját elfogadásra javasolja a társaság taggyűlésének.
2. A Gazdasági és Városstratégiai Bizottság felhatalmazza a Polgármestert, hogy a társaság taggyűlésen a fenti döntést képviselje

Felelős: Dr. Puskás Tivadar polgármester

Koczka Tibor alpolgármester

Dr. Károlyi Ákos jegyző

Grünwald Stefánia, a társaság ügyvezetője

(A végrehajtásért felelős:

Lakézi Gábor, a Városüzemeltetési Osztály vezetője)

Határidő: a társaság taggyűlése